फैगौ 30 अक्टबराव खुंजानो गोनां मोनबा बिधान सभा बियाबनि उफ्रा बिसायख’थियाव बिजेपि-मित्रजटनि बिजाथिफोरानो देरहाजोबगोन होननानै आसामनि गिबि मन्थ्रि ड० हिमन्त बिश्व शर्माआ दाबि खालामनायखौ नुनो मोनदों। नाथाय बियाबफोरनि बिसायख’थिनि आबहावाया बिजेपि दोलोआ साननाय बादि एफा गोरलै जानानै थायाखै। खुंथायाव थानाय मित्रजट सोरखारा गासैबो बियाबावनो गोख्रों मोगा-मोगि जागोनखौ नुनो मोननाय जादों। बिनिखायनो हादरसा बिजेपि दोलोआ गासैबो बियाबावनो थै-थां नांथाबनायखौ नुनो मोननाय जादों। बिदिनो आसामनि गिबि मन्थ्रि ड० हिमन्त बिश्व शर्माआ मरियनि, थाउरा बिधान सभा बियाबफोराव खेबनै बेराय हैबाय बेजों लोगोसे तामुलपुर आरो गसायगाव बिधान सभा बियाबफोरावनो बेराय हैबाय । दा भटार रायजोफोरखौ गोसो बोनो थाखाय मोनफ्रोमबो बियाबफोरावनो फिन फोसावदिं हैगोन होननानै खौरां मोननाय जादों। बिनिखायनो आसामनि गिबि मन्थ्रिआ दोलोनि गासै गोजौ थाखोनि दैदेनगिरिफोरनो बिबानफोरखौ राननानै होखाबाय लोगोसे मोनफ्रोमबो बियाबावनो थानानै बिसायख’थिनि फोसावनायफोरखौ नायथिंनो बिथोन होदों। बिजों लोगोसे हादरसा बिजेपि दोलोनि आफादगिरि भबेश कलितायाबो दैदेनगिरिफोरखौ गोख्रों जानो बिथोन होदों होननानै खौरां मोननाय जादों। दा उफ्रा बिसायख’थि खुंजानो गोनां गसायगाव, भबानिपुर, तामुलपुर, मरियनि आरो थाउरा बिधान सभा बियाबफोराव गोख्रों फोसावनाय नुनो मोननाय जादों। बियाबफोरनि माखासे भटारफोर आरो खुंथायाव थानाय -बेरेखा दोलोनि माखासे दैदेनगिरिफोरा फोरमायनाय बादिब्ला गासैबो बियाबफोराव मित्रजटनि गोहोम दं। दा मित्रजटनि सोरखार थानायखाय गोबां मिथिङाव मित्रजटनि बिजाथिफोरा सुबिदा जादों।